**2Ο ΕΠΑΝΑΛΗΠΤΙΚΟ ΜΑΘΗΜΑ**

**ΑΦΗΓΗΣΗ – ΠΕΡΙΓΡΑΦΗ**

**Να διακρίνετε σε ποια από τα παρακάτω κείμενα έχουμε περιγραφή και σε ποια αφήγηση. Στα αφηγηματικά κείμενα να κυκλώσετε τις συνδετικές λέξεις ή φράσει που χρησιμοποιούνται για τη συνοχή του κειμένου.**

1. Πρώτα θα βγαίναν στην αυλή να παίξουν «αμπάριζα». Ύστερα η «κυρία» διευθύντρια θα τους έδιωχνε γιατί θα κάναν θόρυβο, και θα ενοχλούσαν τις «μεγάλες». Αυτό ήταν η ύστατη ικανοποίηση του ορμέμφυτου της ελευθερίας, που βλάσταινε μέσα στις νέες ανθρώπινες ψυχούλες τους. Και ύστερα η εκδήλωση αυτού του ορμέμφυτου. Η άσκοπη πολυθόρυβη περιπλάνηση στον κάμπο. Και οι οπτασίες περνούσαν μπρος από τα μάτια μας.
2. Το κέρινο ωραίο πρόσωπό της, που το κόβουν κόκκινα χείλια, σκοτωμένα βλέφαρα με πελώρια μαύρα τσίνορα, πάνω από μενεξεδένια καθαρά μάτια, ήταν ένα μείγμα αθώου κοριτσιού, και [femme fatale](https://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexj_3.html).\* Μέσα στο μισοσκόταδο ενός συννεφιασμένου πρωινού, είχε μια πελώρια χάρη, και μια [άδολη](https://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexj_3.html),\* άθελη γοητεία.
3. Στο μεταξύ ο αγώνας έχει αρχίσει. Οι παίχτες τρέχουν, ήδη, πέρα-δώθε σαν δαιμονισμένοι. Κλοτσούν την μπάλα και μαρκάρουν δυνατά. Φωνάζουν άγρια, σ' όλες τις γλώσσες και πέφτουν άτσαλα, ο ένας πάνω στον άλλο, μα το νευρικό γκαρσόνι του SUNSET, που εκτελεί χρέη διαιτητή, αφήνει το παιχνίδι να εξελιχτεί. […..] Σε λίγο, μπαίνουν και τα πρώτα γκολ και η εξέδρα αρχίζει να ζεσταίνεται. Ακόμη πιο πολύ φαίνεται να ζεσταίνονται οι παίχτες, καθώς η θερμοκρασία αγγίζει τους τριάντα δυο βαθμούς. Παρ' όλ' αυτά, τρέχουνε [κάθιδροι](https://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexi_4.html)\* σ' όλο το μήκος του γηπέδου. Οι [γδούποι](https://ebooks.edu.gr/ebooks/v/html/8547/2246/Keimena-Neoellinikis-Logotechnias_B-Gymnasiou_html-empl/indexi_4.html)\* απ' τα χτυπήματα ακούγονται σ' όλη τη δυτική ακτή. Χτυπούν στα βράχια του Σιφνέικου και επιστρέφουν πάλι.
4. Το βλέμμα της ανάβει, ύστερα γίνεται παγερό. Δε φτάνει ποτέ μέχρι το θυμό η μητέρα, σταματάει λίγο πριν, και τούτο είναι φοβερό, είναι σα να σε πνίγει. [….] Σηκώνουμαι να της ζητήσω συγχώρεση, μα ντρέπουμαι και σταματάω· την κοιτάζω λοξά, φαίνεται λυπημένη. Πλησιάζω τότε το τζάμι και χτυπάω τα δάχτυλά μου στο γυαλί· παίζω ένα σκοπό της μόδας, το αριστερό μου πόδι κρατάει το ρυθμό.
5. Αριστερά του το βουνό της Λάιστας, κάτω η βαθιά ποταμιά που πάει με τ' άλλα νερά να βρει τον Αώο. Το χειμώνα βουίζει, η πλατιά της χαλικαριά λαμποκοπάει τώρα μέσα στον ήλιο. Πέρα, μπροστά του, ο Γυφτόκαμπος. Αντίκρυ του εκείνη η πλαγιά με τα πεύκα, τα ελάτια να κατρακυλούν αραδιαστά, πυκνά, στητά, φουντωτά. Ξωπίσω της, πέρα, τα βουνά τα μεγάλα – όπως τα 'ξερε. O τόπος του. […]Το χωριό αρχίζει λίγο πιο κάτω απ' το δρόμο, κατηφορίζοντας από τούτη τη μεριά της βαθιάς κοιλάδας. Τίποτα δε φαίνεται από το δρόμο. Μεγάλες καρυδιές τα κρύβουν, τα σκεπάζουν ολότελα τα πέτρινα σπίτια του ως κάτω στην εκκλησία με τον πελώριο πλάτανο μπρος της.
6. Όλη αυτή η σκηνή βάσταξε μόλις μερικές στιγμές. Αμέσως κατόπι ο Μανόλης είδε να ξεπροβάλλουν από την Oμόνοια αρκετοί πεζοναύτες με εφ' όπλου λόγχη και τα τουφέκια στημένα απάνω στη διαδήλωση. [….] Για μια στιγμή δεν κουνήθηκε κανείς στην οδό Αγίου Κωνσταντίνου. Ύστερα ένας πυροβολισμός αντήχησε μέσ' από το πλήθος. Είχε τραβήξει ο Δαμιανός, ξερός, χλωμός σαν το κερί, δαγκάνοντας βαθιά τα χείλια του, που ματώσανε. [….]Μονομιάς η μάχη άναψε στα γερά από τις δυο μεριές. Η διαδήλωση μουγκρίζοντας σαν λαβωμένο ζώο, μαζεύτηκε ορμητικά μες στις [πάροδες](https://ebooks.edu.gr/ebooks/v/html/8547/2218/Keimena-Neoellinikis-Logotechnias_G-Gymnasiou_html-empl/index08_19.html)\*.

**ΠΑΡΑΓΩΓΗ ΛΟΓΟΥ: Η επιλογή επαγγέλματος είναι σημαντική, δύσκολη και όμορφη υπόθεση**

Η επιλογή του επαγγέλματος – κατά τη γνώμη μου – είναι ένα είδος επιλογής «μόνιμου συντρόφου», η πιο σημαντική απόφαση της εφηβικής μας ζωής. Ζούμε τη ζωή μας σε σημαντικό βαθμό σε συνάρτηση με την επαγγελματική μας ενασχόληση. Συχνά το ίδιο το επάγγελμα επιδρά στον τρόπο της ζωής μας, στην κουλτούρα μας αλλά και στον ίδιο το χαρακτήρα μας. Είναι ο τρόπος ζωής μας, θα λέγαμε πιο σωστά. Είναι, ως εκ τούτου, κρίσιμη η επιλογή μας, που σημαίνει ότι θα πρέπει να ανταποκρίνεται στις φιλοδοξίες μας και στα όνειρά μας.

Η βαθιά επίγνωση των επαγγελματικών δικαιωμάτων και εργασιακών δυνατοτήτων είναι αναγκαία συνθήκη του ορθού επαγγελματικού προσανατολισμού για έναν νέο, αλλά ταυτόχρονα και μια δύσκολη υπόθεση. Πολλά νέα επαγγέλματα αναδύονται στις σημερινές εποχές και δύσκολα θα βρούμε ανθρώπους με σχετική εμπειρία στο οικείο περιβάλλον μας, για να μας δώσουν κάποια ικανοποιητική πληροφόρηση. Έτσι, είναι αναγκαία η μελέτη πολλών συστατικών στοιχείων για μια ολοκληρωμένη απεικόνιση της εικόνας του επαγγέλματος.

Η ανίχνευση και ο προσδιορισμός των ιδιαίτερων κλίσεων και των δεξιοτήτων του ως κριτήριο για τον επαγγελματικό  προσανατολισμό είναι άκρως σημαντική για έναν νέο. Δεν είναι, όμως, μια εύκολη υπόθεση, αφού οι κλίσεις και οι δεξιότητές μας δεν είναι εξαρχής διακριτές ούτε αναπτύσσονται εύκολα από τη σχολική μας ζωή, στη διάρκεια της οποίας καλούμαστε να πάρουμε τις αρχικές αποφάσεις για την επαγγελματική μας πορεία. Σήμερα, η Συμβουλευτική και ο Επαγγελματικός Προσανατολισμός, **βέβαια**, έχουν ικανοποιητικά εργαλεία, για να ανιχνεύσουν αυτό το πεδίο.

Προφανώς δεν πρέπει να κατισχύει[[1]](#footnote-1) η χρηματική αποτίμηση των επαγγελμάτων, γιατί κάτι τέτοιο θα θέσει σε δεύτερη μοίρα το περιεχόμενο και την αξία της ζωής μας και του εαυτού μας.  Είναι, όμως, χρήσιμο να αξιολογούμε από κάθε πλευρά το περιβάλλον μέσα στο οποίο θα εργαστούμε. Χρειαζόμαστε αυτή την οριοθέτηση του ορίζοντα της αυριανής μας επαγγελματικής δραστηριότητας, **δηλαδή** το να λαμβάνονται υπόψη και ευρύτερες παράμετροι πέραν του στενού επαγγελματικού πεδίου. Αν κάποιος έχει, για παράδειγμα, επιστημονικές, ερευνητικές και ακαδημαϊκές φιλοδοξίες, θα εισέρχεται και η προοπτική για έξοδο σε χώρα του εξωτερικού. Αν θέλει να ασχοληθεί με την πολιτική και με το δημόσιο χώρο, υπάρχουν σχολές που παρέχουν -συγκριτικά με άλλες -καλύτερες αφετηρίες κι ευκαιρίες. Όλα αυτά συνιστούν μια μελέτη απολύτως χρήσιμη, **γιατί** συνδέονται με τη φύση του επαγγέλματος αλλά και με τις επιδιώξεις μας, για το πώς θέλουμε να ενταχθούμε στην κοινωνία, για το αν το όλο πλέγμα του επαγγέλματος μάς ικανοποιεί συναισθηματικά και ψυχικά. Συνεπώς, η πληροφόρηση για τις ιδιαίτερες συνθήκες, τις δυνατότητες, τις προοπτικές, τα πλεονεκτήματα και μειονεκτήματα του προς επιλογή επαγγέλματος, με λίγα λόγια η γνώση της κοινωνικής δυναμικής αλλά και των οικονομικών στοιχείων που αναπτύσσονται από την άσκηση ενός επαγγέλματος,  είναι σημαντικά κριτήρια.

**Επιπρόσθετα**, ο νέος σε τούτη τη δύσκολη απόφασή του πρέπει να λάβει υπόψη του και την ανάπτυξη των παράλληλων προσόντων που θεωρούνται και άκρως απαραίτητα για την άσκηση ενός επαγγέλματος. Έχει περάσει ανεπιστρεπτί η εποχή, στην οποία η προετοιμασία για την επαγγελματική πορεία ολοκληρώνεται μόνο με τον ορθό επαγγελματικό προσανατολισμό και την κατάκτηση του αντίστοιχου γνωστικού αντικειμένου. Εξίσου αναγκαία με τα στενά επιστημονικά εφόδια είναι και τα παράλληλα προσόντα, όπως οι ξένες γλώσσες, οι νέες τεχνολογίες, η νοηματική – αν υπάρχει προσανατολισμός προς την ειδική αγωγή κλπ.

Η επιλογή του επαγγέλματος είναι μια δύσκολη αλλά και πολύ όμορφη υπόθεση. Είναι μάλλον η πρώτη σημαντική απόφαση των νέων και συνεργεί στην ενίσχυση της ευθύνης τους, στη βελτίωση της προσωπικότητάς τους και στην κοινωνικοποίησή τους.

Ν. Τσούλιας, κείμενο διασκευασμένο.

**1. Nα συντάξετε την περίληψη του κειμένου σε 80-100 λέξεις**

**2.** **«**Προφανώς δεν πρέπει να κατισχύει **… είναι σημαντικά κριτήρια**»: Να γράψετε τα δομικά μέρη και τον/τους τρόπο/ους ανάπτυξης των ιδεών της 4ης παραγράφου του κειμένου και να τεκμηριώσετε την απάντησή σας με αναφορές στο κείμενο.

**3.** Να γράψετε ποια νοηματική σχέση εκφράζουν οι παρακάτω διαρθρωτικές λέξεις ή φράσεις (με έντονη γραφή) στο κείμενο:

**βέβαια**   
**δηλαδή**  
**γιατί**  
**επιπρόσθετα**

4. Να καταγράψετε σε ένα άρθρο που θα δημοσιευτεί στην εφημερίδα του σχολείου σας (300-350λ) τις σκέψεις σας για την αξία που έχει ο ορθός επαγγελματικός προσανατολισμός καθώς και τα βασικότερα κριτήρια για την επιλογή επαγγέλματος.

1. **κατισχύω**= καταβάλλω κάποιον με τη δύναμη μου, επικρατώ, υπερισχύω, υπερνικώ, επικρατώ πλήρως νικώντας σε όλα τα σημεία, νικώντας κατά κράτος, π.χ. Kατίσχυσε των αντιπάλων του. (το ουσιαστικό= κατίσχυση). [↑](#footnote-ref-1)